KLASA: Pp-219/23

URBROJ: 711-02-02/02-2025-10

Zagreb, 5. veljače 2025.

**JOSIP ŠARIĆ**

**gradonačelnik Grada Otoka**

**do 20. rujna 2024.**

**Predmet: JOSIP ŠARIĆ, gradonačelnik Grada Otoka do 20. rujna 2024.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, dana 5. veljače 2025. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 12. rujna 2023.g. po službenoj dužnosti otvorilo predmet temeljem novinskog članka portala Telegram.hr. U članku se u bitnome navodi da je Josip Šarić, iskoristivši svoj položaj gradonačelnika Grada Otoka, uvjetovao obitelji koja živi na području Grada Otoka, koja ima teško bolesnu djecu i teškog je socioekonomskog statusa, pomoć u stambenom zbrinjavanju uz uvjet da otac obitelji, ………….., povuče iskaz koji je dao novinarima o aktivnoj trogodišnjoj opstrukciji gradonačelnika Grada Otoka, Josipa Šarića, u pružanju adekvatnog smještaja obitelji od strane Grada Otoka, a sve ne bi li Josip Šarić spriječio izlazak priče u medije i širu javnost i time zaštitio svoj ugled i čast. U članku se nadalje navodi i kako je obitelji ……… dva kontejnera za privremeno stambeno zbrinjavanje zaprimila 12 sati otkako je Telegramov novinar Josipu Šariću poslao molbu za razgovorom vezanim uz probleme obitelji ……., čime se stječe dojam da je slanje kontejnera obitelji …….. uslijedilo zbog objave medijske priče u javnosti.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Josip Šarić obnašao dužnost gradonačelnika Grada Otoka od 17. svibnja 2021. godine do 20. rujna 2024. godine slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti od Grada Otoka zatražilo dopisom od 23. siječnja 2024., KLASA: P-219/23, URBROJ: 711-02-01/03-2024-04, očitovanje od strane Grada Otoka o okolnostima je li obitelj ……….. imala pravo na stambeno zbrinjavanje, temeljem kojih okolnosti je stekla navedena prava, od kad je u postupku stambenog zbrinjavanja, kao i tko odlučuje o dodjeli kontejnera pojedinoj obitelji i kada je on dodijeljen obitelji …….?

Grad Otok je na navedeno traženje odgovorio dopisom od 20. veljače 2024. KLASA: P-219/23, URBROJ: 711-02-01/03-2024-04, u kojem je navedeno kako slijedi.

U odnosu na pravo na stambeno zbrinjavanje obitelji ……., ističe se da je Središnji državni ured za obnovu i stambeno zbrinjavanje svojom Odlukom od 24. rujna 2021. godine KLASA: 371-01/21-01/1471, URBROJ: 510-06-01-02/01-21-06, utvrdio da ………………. ispunjava propisane kriterije za izvanredno stambeno zbrinjavanje.

U skladu s odredbom članka 46. stavka 2. Zakona o stambenom zbrinjavanju na potpomognutim područjima („Narodne novine“, broj 106/18. i 98/19., u daljnjem tekstu: Zakon o stambenom zbrinjavanju) Središnji državni ured može osigurati stambeno zbrinjavanje na područjima primjene Zakona o pojedinačnim slučajevima kada zbog izvanrednih okolnosti poplave, požara, klizišta, potresa, eksplozije i drugih sličnih okolnosti pojedinac ili obitelj ostane bez jedine stambene jedinice uvjetne za stanovanje u kojoj prebiva. Zahtjevi za izvanredno stambeno zbrinjavanje podnose se Središnjem državnom uredu, a odluku o zahtjevu donosi državni tajnik Središnjeg državnog ureda na prijedlog Povjerenstva za izvanredno stambeno zbrinjavanje, na koju stranka ima pravo prigovora. Povjerenstvo, koje osniva državni tajnik Središnjeg državnog ureda, čini sedam članova, i to jedan predstavnik ministarstva nadležnog za socijalnu skrb, jedan predstavnik jedinice lokalne samouprave, jedan predstavnik ministarstva nadležnog za graditeljstvo i prostorno uređenje i četiri predstavnika Središnjeg državnog ureda.

U konkretnom slučaju Povjerenstvo je, odlučujući po zahtjevu ………………, utvrdilo da su ostvareni uvjeti za izvanredno stambeno zbrinjavanje obitelji ……… pri čemu je utvrđeno da je riječ o privremenom rješenju koje ima predstavljati rješenje problema do narednog konačnog stambenog zbrinjavanja obitelji …... Odluka Povjerenstva je bila jednoglasna, a kao privremeno rješenje stambenog zbrinjavanja obitelji …….. odlučeno je da će se obitelj privremeno smjestiti kao najmoprimce u stan u vlasništvu Republike Hrvatske, a obvezu plaćanja najma stambene jedinice preuzeo bi Grad Otok. U predmetnoj odluci navodi se da će korisnik stambenog zbrinjavanja sklopiti sa Središnjim državnim uredom za obnovu i stambeno zbrinjavanje Ugovor o najmu stambene jedinice u državnom vlasništvu na određeno vrijeme.

Napominje se da je isto tijelo, Središnji državni ured za obnovu i stambeno zbrinjavanje, dodatno svojom odlukom od 15. rujna 2022. KLASA: 371-01/21-01/1471, URBROJ: 510-07-02/02-22-10 utvrdilo da …………. ispunjava zakonom propisane kriterije za izvanredno stambeno zbrinjavanje darovanjem nekretnine u državnom vlasništvu, tj. darovanjem ½ parcele na kojoj se ima izgraditi nova kuća za obitelj ……... U potonjoj odluci se navodi da je Povjerenstvo za stambeno zbrinjavanje primilo na znanje da je izrađeno idejno rješenje za gradnju zamjenske nekretnine za obitelj ……… koju od ovlaštenog projektanta pribavio Grad Otok i u kojem se 108 m2 stambene površine smatra optimalnim te je dogovoreno da Grad Otok preuzme obvezu dovođenja svih komunalnih priključaka te da sufinancira gradnju razlike u kvadratima.

U odnosu na pitanje dodjele kontejnera obitelji …… ističe se da je kontejner koji je isporučen 6. rujna 2023. godine dodijeljen obitelji ….. u realizaciji Stožera civilne zaštite Vukovarsko-srijemske županije. U skladu sa zakonskim nadležnostima Ministarstvo unutarnjih poslova, Ravnateljstvo civilne zaštite, Služba civilne zaštite Vukovar je obitelji ….. dodijelila predmetni stambeni kontejner uvažavajući posljedice koje je na imovinu brojnih građana Grada Otoka ostavilo orkansko nevrijeme koje je poharalo taj kraj u ljeto 2023. godine.

U svrhu dodatnog razjašnjenja okolnosti slučaja, Povjerenstvo je dana 13. svibnja 2024. godine Gradu Otoku uputilo još jedan dopis, KLASA: P-219/23, URBROJ: 711-02-01/03-2024-06, u kojem je zatražilo očitovanje o tome je li se obitelj ………………….. obratio/la Gradu Otoku sa zahtjevom vezano za stambeno zbrinjavanje i/ili ododjele potpora za stambeno zbrinjavanje i kako je Grad postupio po navedenom zahtjevu.

Dopisom od 7. lipnja 2024. godine Grad Otok ukazuje na odredbu članka 39. Zakona o stambenom zbrinjavanju prema kojoj se prijave za stambeno zbrinjavanje podnose nadležnim upravnim tijelima županije odnosno Grada Zagreba, a da kao drugostupanjsko tijelo u tom postupku djeluje Ministarstvo prostornog uređenja, graditeljstva i državne imovine. Iz navedenog proizlazi da se postupak stambenog zbrinjavanja ne pokreće prijavom jedinicama lokalne samouprave već se inicira prijavom koju podnositelj podnosi nadležnim upravnim tijelima županije u čijem je djelokrugu obavljanje povjerenih poslova državne uprave koji se odnose na stambeno zbrinjavanje.

Iz navedenog proizlazi kako izvanredno stambeno zbrinjavanje obitelji ….. ne spada u nadležnost gradonačelnika Grada Otoka, već je ono u nadležnosti jedinica podružne samouprave, a u drugom stupnju u nadležnosti Ministarstva prostornog uređenja, graditeljstva i državne imovine, dakle države. Središnji državni ured za obnovu i stambeno zbrinjavanje, koji je nekad bio nadležan, integrirao se u Ministarstvo prostornog uređenja, graditeljstva i državne imovine 2023. godine. Također je razvidno da je i predstavnik jedinice lokalne samouprave koji je bio član Povjerenstva za izvanredno stambeno zbrinjavanje, glasao u skladu s konačnim odlukama Središnjeg državnog ureda, budući da je odluka bila jednoglasna, da je Grad Otok pribavio idejno rješenje za gradnju zamjenske nekretnine za obitelj ….. od ovlaštenog projektanta te je pristao sufinancirati razliku u kvadratima zamjenske nekretnine te se obvezao preuzeti obvezu dovođenja svih komunalnih priključaka do novoizgrađene nekretnine.

U svrhu dodatnog razjašnjenja okolnosti slučaja, Povjerenstvo je dana 5. prosinca 2024. uputilo dopis Ministarstvu prostornog uređenja, graditeljstva i državne imovine, KLASA: P-219/23, URBROJ: 711-02-02/02-2024-8, traži Ministarstvo da se očituje i dostavi pripadajuće podatke o tome u kojoj je fazi realizacija trajnog smještaja, odnosno izgradnja kuće obitelji ……., postoje li otežavajući faktori koji priječe završetak izgradnje kuće i koji su to, te je li Grad Otok izvršio sve svoje obveze vezane uz izgradnju kuće, a ako nije, koje su to obveze koje Grad Otok nije izvršio?

Ministarstvo je na traženo odgovorilo dopisom od 16. siječnja 2025., KLASA: 371-01/24-01/2743, URBROJ: 531-13-1-25-2, i u njemu navelo:

- ……………. iz Otoka, ……………………………, je sa članovima svoje obitelji ostvario pravo na izvanredno stambeno zbrinjavanje temeljem Odluke o izvanrednom stambenom zbrinjavanju (KLASA: 371-01/21-01/1471, URBROJ: 510-06-01-02/01-21-6 od 24. rujna 2021.) zbog oštećenja stambene jedinice koju je hitno trebalo sanirati, te ista nije uvjetna za stanovanje.

- Opisano odlukom i Dopunom i izmjenom te Odluke od 12. listopada 2021. obitelji ……. je osigurano privremeno stambeno zbrinjavanje davanjem u najam stana u državnom vlasništvu na adresi Vukovar, ………………………., uz oslobođenje od najamnine, a do osiguranja uvjeta za trajno stambeno zbrinjavanje odnosno do izgradnje obiteljske kuće na kč.br. ……, k.o. Otok.

- Mogućnost izvanrednog stambenog zbrinjavanja propisana je kao iznimka u članku 46. Zakona o stambenom zbrinjavanju na potpomognutim područjima te se može odobriti u situacijama kada zbog izvanrednih okolnosti pojedinac ili obitelj ostane bez jedine stambene jedinice uvjetne za stanovanje u kojoj prebiva, pod uvjetima iz navedenog Zakona. Prema stavku 3. iste odredbe, jedinica lokalne samouprave za vrijeme trajanja izvanrednih okolnosti osigurava privremeni smještaj sukladno raspoloživom stambenom fondu, a takav smještaj može osigurati i Ministarstvo. Odluku o izvanrednom stambenom zbrinjavanju i privremenom smještaju donosi ministar na prijedlog Povjerenstva za izvanredno stambeno zbrinjavanje u kojem je jedan od članova i predstavnik JLS.

- Prijedlog za žurnim stambenim zbrinjavanjem obitelji … koja se našla u izvanrednim okolnostima dao je tadašnji gradonačelnik Grada Otoka gospodin Josip Šarić, koji je ustupio ½ suvlasničkog dijela Grada otoka na kč.br. …….. u svrhu rješavanja zahtjeva ove obitelji za izvanrednim stambenim zbrinjavanjem, a preporuke za izvanredno stambeno zbrinjavanje dali su i Centar za socijalnu skrb Vinkovci te Pravobraniteljica za osobe s invaliditetom. Nadalje, Grad Otok se obvezao sufinancirati troškove izgradnje obiteljske kuće u vrijednosti 9% od ukupnog troška izgradnje obiteljske kuće kojeg će uplatiti u državni proračun Republike Hrvatske nakon izračuna sveukupnih troškova izgradnje.

- Na temelju naprijed opisane Odluke i Ugovora o najmu, obitelj ……… je uvedena u posjed stambene jedinice na adresi Vukovar, ……………………………., dana 20. listopada 2021. te je ………….. potpisao zapisnik o primopredaji stana. Navedeni stan u Vukovaru je useljiv i saniran sa grijanjem na struju i kruto gorivo. Međutim, iako je posjed stana preuzet te ugovor o najmu potpisan 15. listopada 2021., ………….. sa obitelji nikad nije uselio u taj stan već ga je vratio godinu dana kasnije, 31. listopada 2022., uz izjavu da se na drugi način zbrinuo.

- U izvršenju opisane Odluke koja se odnosi na trajno stambeno zbrinjavanje, 31. srpnja 2023. ishođena je građevinska dozvola, KLASA: 361-01/23-01/000086, URBROJ: 2196-14-05-23-0011 kojom se odobrava izgradnja zgrade stambene namjene na kč.br. ……, k.o. Otok te je dana 10. kolovoza 2023. po ovlaštenom projektantu izrađen Elaborat za darovanje i organiziranu ugradnju građevnog materijala.

- U siječnju 2024. je proveden postupak nabave za radove izgradnje obiteljske kuće te je između Ministarstva i trgovačkog društva Bodat d.o.o., dana 27. veljače 2024. sklopljen ugovor o izgradnji.

- Konačno, Ministarstvo u dopisu navodi da su do sada izvedeni svi radovi prema programu stambenog zbrinjavanja i ostvarenom pravu, osim ugradnje unutarnjih vrata.

Imajući na umu sve navedeno, u ovom predmetu nije dokazano da je obveznik zahtijevao koristi radi obavljanja svoje dužnosti. Naime, Povjerenstvo ne raspolaže nepobitnim dokazima o takvom postupanju, niti je iz stanja predmeta razvidno da bi se isti mogli pribaviti.

Štoviše, iz okolnosti slučaja proizlazi da je obveznik proaktivno sudjelovao u svakoj fazi realizacije projekta, pa je tako prijedlog za žurnim stambenim zbrinjavanjem obitelji ……. koja se našla u izvanrednim okolnostima dao upravo obveznik, koji je i ustupio ½ suvlasničkog dijela nekretnine Grada Otoka na kč.br. …….. u svrhu rješavanja zahtjeva ove obitelji za izvanrednim stambenim zbrinjavanjem. Ujedno se Grad Otok obvezao sufinancirati troškove izgradnje obiteljske kuće u vrijednosti 9% od ukupnog troška izgradnje obiteljske kuće. Prema tome, iz svih postupaka u ime Grada Otoka koji se indirektno tiču realizacije odluke o izvanrednom stambenom zbrinjavanju obitelji ……. nije vidljiv nemar ili neaktivnost u postupanju.

Slijedom svega navedenog, Povjerenstvo utvrdilo kako protiv obveznika Josipa Šarića, gradonačelnika Grada Otoka do 20. rujna 2024. godine, u odnosu na opisane okolnosti nisu ispunjene pretpostavke za pokretanje postupka iz nadležnosti Povjerenstva.

PREDSJEDNICA POVJERENSTVA

Aleksandra Jozić-Ileković, dipl. iur

Dostaviti:

1. Obveznik Josip Šarić, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana